ไฟเขียวธกส.ปล่อยกู้1.5หมื่นล.ช่วยไร่อ้อย
อุ้มชาวไร่อ้อย 3 แสนครัว ครม.ไฟเขียวกู้เงิน ธ.ก.ส.กว่า 1.5 หมื่นล้านบาท จ่ายช่วยเหลือชาวไร่อ้อย 154 บาทต่อตันอ้อย
22 ก.พ. 2555

อุ้มชาวไร่อ้อย 3 แสนครัว ครม.ไฟเขียวกู้เงิน ธ.ก.ส.กว่า 1.5 หมื่นล้านบาท จ่ายช่วยเหลือชาวไร่อ้อย 154 บาทต่อตันอ้อย 
ม.ร.ว.พงษ์สวัสดิ์ สวัสดิวัตน์ รมว.อุตสาหกรรม เปิดเผยว่า คณะรัฐมนตรี (ครม.) สัญจร จ.อุดรธานี มีมติอนุมัติให้กองทุนอ้อยและน้ำตาลทรายกู้เงินจากธนาคารเพื่อการเกษตรและสหกรณ์การเกษตร (ธ.ก.ส.) ในวงเงิน 1.5 หมื่นล้านบาท เพื่อนำมาช่วยเหลือชาวไร่อ้อยในฤดูกาลผลิต 2554/55 ในอัตรา 154 บาทต่อตันอ้อย 
“เบื้องต้นกองทุนอ้อยจะกู้เงินจาก ธ.ก.ส.ที่อัตราดอกเบี้ยไม่เกิน 4.2% วงเงิน 1.5 หมื่นล้านบาท เพื่อช่วยเหลือชาวไร่อ้อย จากนั้นกองทุนอ้อยฯจะทยอยจ่ายคืนเงินกู้ให้ธ.ก.ส.เป็นเวลา 17 เดือนนับตั้งแต่เดือนมี.ค.เป็นต้นไป โดยจะไม่มีการปรับเพิ่มราคาน้ำตาลทรายในประเทศ”ม.ร.ว.พงษ์สวัสดิ์กล่าว
ม.ร.ว.พงษ์สวัสดิ์ ระบุว่า ณ สิ้นเดือน ม.ค.ที่ผ่านมากองทุนอ้อยฯไม่มีภาระหนี้เหลืออยู่แล้ว เนื่องจากมีเงินส่งเข้ากองทุนอ้อยฯเพิ่มเติมจากการปรับเพิ่มราคาน้ำตาลทราย 5 บาทต่อกิโลกรัมตั้งแต่สมัยรัฐบาลสมัคร ดังนั้น การกู้เงินเพื่อช่วยเหลือชาวไร่อ้อยดังกล่าว แม้เป็นภาระกับกองทุนฯ แต่กองทุนจะมีแหล่งเงินมาชำระคืนหนี้สินของกองทุนฯ 
ทั้งนี้ ปัจจุบันมีเกษตรกรผู้ปลูกอ้อยและลงทะเบียนกับสำนักงานกองทุนอ้อยและน้ำตาลทราย (สอน.) ประมาณ 2-3 แสนครัวเรือน และมีผลผลิตประมาณ 100 ล้านตันอ้อยต่อปี
นอกจากนี้ ครม.สั่งการให้กระทรวงอุตสาหกรรมศึกษาโครงสร้างอุตสาหกรรมอ้อยและน้ำตาลทรายทั้งระบบให้แล้วเสร็จในเดือนก.ย.2555 โดยกำหนดวิธีการและหลักเกณฑ์ในการคำนวณราคาอ้อยขั้นต้น และน้ำตาลทรายให้สะท้อนต้นทุนที่แท้จริง เพื่อที่เกษตรกรผู้ปลูกอ้อยจะได้ไม่ต้องมาร้องขอเพิ่มราคาอ้อยภายหลัง และไม่สร้างภาระให้กองทุน